સરકારી આરોગ્ય સેવાઓમાં જરૂરી સાધનસંપન્નતા વગેરેની કમીને કારણે ઘણા ગરીબ લોકો પણ ખાનગી હોસ્પિટલોમાં જવા મજબૂર થાય છે. એનએચપી 2017 મુજબ જાહેર ખર્ચની સરખામણીએ ખાનગી હોસ્પિટલોમાં બેથી નવ ગણો વધારે ખર્ચ હોવા છતાં, ૬૧% ગ્રામ્ય અને ૬૯% શહેરી દર્દીઓ ખાનગી દવાખાનામાં જવું પસંદ કરે છે. આ ઉપરાંત, પાંચ શહેરી પરિવારોમાંના એકને અને તમામ ગ્રામીણ પરિવારોમાં ચોથા ભાગના પરિવારોને હોસ્પિટલમાં રહીને સારવાર લેવા માટે ઉધાર લેવાની અથવા પોતાની કોઈ સંપત્તિ કે વસ્તુ વેચવાની ફરજ પડે છે. દેશના કુલ આરોગ્ય ખર્ચમાંથી, OOP ખર્ચ ૬૩% છે. એ નેશનલ હેલ્થ એકાઉન્ટ મુજબ ગણવામાં આવે છે જે દર્શાવે છે કે કુલ સ્વાસ્થ્ય ખર્ચનો માથાદીઠ ખર્ચ રૂ. ૩,૮૨૬ છે, જે પૈકી રૂ. ૨,૩૯૪ દર્દીઓ પોતાના ખિસ્સામાંથી ચૂકવે છે.